શિયાળાની ઋતુ વિશે વાત કરતાં જાણીતા કૉસ્મેટિક સજ્ર્યન ડૉ. મોહન થૉમસ કહે છે, ‘ઠંડું વાતાવરણ ત્વચાનું કુદરતી મૉઇસ્ચરાઇઝર ચૂસી લે છે, જેને કારણે ત્વચા ડિહાઇડ્રેટ થઈ સૂકી અને સંવેદનશીલ બની જાય છે. ફેશ્યલ ત્વચામાં લોહીનું પરિભ્રમણ વધારી એને નવેસરથી હાઇડ્રેટ કરી મૉઇસ્ચરાઇઝ કરે છે. આ હાઇડ્રેશન ત્વચાની ચમક વધારવાની સાથે એને સુંવાળી પણ બનાવે છે. સામાન્ય રીતે ફેશ્યલમાં જાતજાતનાં એક્સફોલિઅન્ટ્સ, માસ્ક તથા પીલ્સનો ઉપયોગ કરવામાં આવે છે જે મૃત કોષોને દૂર કરી ત્વચાની નીચેની નવી અને તાજી લેયરને બહાર લાવવાનું કામ કરે છે; પરંતુ શિયાળાની મોસમમાં આ એક્સફોલિઅન્ટ્સ એવાં ન હોવાં જોઈએ જે સુકાઈને કરમાઈ ગયેલી ત્વચાને વધુ છંછેડવાનું કામ કરે. આ માટે જરૂરી છે કે ફેશ્યલ એવા પ્રકારનું હોય જેમાં ફૅટી ઍસિડ્સ, કોલાજન તથા પેપ્ટાઇડ્સનો ભરપૂર માત્રામાં ઉપયોગ કરવામાં આવ્યો હોય.’